SANW: Moslemvroue mag nou klein bedekking onder baret dra | Netwerk24
Deur Roshé Taka 19 Julie 2019 18:01
Moslemvroue wat lede van die Suid-Afrikaanse Nasionale Weermag (SANW) is, sal nie vervolg word wanneer hulle ’n klein hoofbedekking onder hul baret dra nie.
Die weermag sal intussen sy kleredragkode hersien.
Fatima IsaacsFoto: VERSKAF
Dit volg ná ’n gesprek Dinsdag 16 Julie oor maj. Fatima Isaacs wat vervolging in die gestig staar omdat sy glo geweier het om haar hoofbedekking, wat sy onder haar baret gedra het, te verwyder.
Die SANW, die Moslem Juridiese Raad (MJR) en haar regsverteenwoordigers, Nazeema Mohamed en Ighsaan Higgins, het op die versoek van die kapelaan-generaal van die SANW ontmoet.
Isaacs, ’n kliniese tegnoloog by 2 Militêre Hospitaal in Wynberg, Kaapstad, het op 25 Junie voor ’n tugkomitee in ’n militêre hof verskyn.
Voorheen is berig die weermag het Isaacs eers ’n finale skriftelike waarskuwing gegee omdat sy glo nie ’n wettige opdrag (om haar hijab te verwyder) uitgevoer het nie.
Toe word sy aangekla omdat sy geweier het om haar kolonel se opdrag uit te voer.
Mohamed het voorheen aan Maygene de Wee gesê, dié hoofbedekking waarvoor haar kliënt aangekla word, kan nie eens gesien word nie.
Luidens ’n verklaring deur die MJR het hulle die kwessie van Isaacs en die kleredragkode vir Moslemvroue wat lede in die weermag is, bespreek.
Ná die week se ooreenkoms het die SANW verklaar in die tussentydse fase kan vroue ’n klein hoofbedekking in ooreenstemming met die weermag se kleredragkode dra, terwyl die beleid aangepas word.
Sy moet weer op 7 Augustus voor die militêre hof verskyn om ’n verhoordatum te bepaal.
Mohamed het Vrydag by navraag gesê, hulle gaan vra vir ’n uitstel.
“Ons het ooreengekom dat Moslemvroue ’n klein hoofbedekking, wat hulle toelaat om hul hare te bedek, mag dra tot ons ’n taakspan saamgestel het om oor die volle hijab te besluit. Dit sal dan in die SANW-beleid en kleredragkode aangebring word,” sê Mohamed.
Meer oor: Suid-Afrikaanse Nasionale Weermag (Sanw) | Maj. Fatima Isaacs | Hijab
Moslem-raad wil MRK toe oor klag teen majoor oor hijab
Vrouesoldaat verdedig haar Moslem-drag in hof